ການຊອກຄົ້ນຫາເຮືອບິນ ຂອງສາຍການບິນ AirAsia ຖືກໂຈະໄວ້ ຍ້ອນອາກາດບໍ່ດີ
ເຮືອບິນ Airbus A320 ຂອງສາຍການບິນ AirAsia ໄດ້ຫາຍສາບສູນໄປ ຫຼັງຈາກບິນຂຶ້ນຈາກເມືອງສຸຣາໄບຢາ ຂອງອິນໂດເນເຊຍ ໄປຍັງສິງກະໂປ.
ການປະຕິບັດງານຊອກຄົ້ນຫາເຮືອບິນຂອງສາຍການບິນ AirAsiaທີ່ຫາຍໄປ ຢູ່ໃນເຂດທະເລ ຈາວາ ພ້ອມກັບຜູ້ໂດຍ ສານ 162 ຄົນ ໄດ້ຖືກໂຈະໄວ້ ໃນຄືນນີ້ ແລະມີກຳນົດຈະເລີ້ມ ຄືນໃໝ່ ໃນເຊົ້າມືດວັນຈັນມືອື່ນ ຖ້ຽວບິນດັ່ງກ່າວຂອງ ສາຍການບິນລາຄາຖືກ AirAsia ໄດ້ ບິນອອກຈາກເມືອງສຸຣາໄບຢາຂອງອິນໂດເນເຊຍ ແລະມຸ້ງໜ້າ ໄປຍັງສິງກະໂປ ເວລາມັນຫາຍໄປຈາກຈໍເຣດາ ໃນເວລາ 6:12 ເຊົ້າວັນອາທິດມື້ນີ້ ຕາມເວລາໃນທ້ອງຖິ່ນ ໂດຍຫາກໍບິນຂຶ້ນ ຈາກເດີ່ນໄດ້ພຽງ 42 ນາທີ ຄືປະມານເຄິ່ງທາງໄປຍັງຈຸດໝາຍ ປາຍທາງ ເຈົ້າໜ້າທີ່ກ່າວວ່າ ກ່ອນ ຫາຍໄປນັ້ນ ນັກບິນໄດ້ຕິດ ຕໍ່ໄປຍັງຫໍຄວບຄຸມການບິນ ຂໍອະນຸຍາດບິນຂຶ້ນສູ່ລະດັບສູງຂຶ້ນໄປອີກ ປະມານ 1800 ແມັດ ເພື່ອຫລີກເວັ້ນອາກາດປັ່ນປ່ວນ ຄຳຖະແຫລງສະບັບໜຶ່ງຂອງສາຍການບິນເວົ້າວ່າ ເຮືອບິນ Airbus ລຸ້ນ A320-200 ລຳນັ້ນ ມີຜູ້ໂດຍສານຊາວອິນໂດເນເຊຍ 149 ຄົນ ພ້ອມທັງຜູ້ໂດຍສານຊາວເກົາຫລີໃຕ້ 3 ຄົນ ຊາວສິງກະໂປຄົນໜຶ່ງ ມາເລເຊຍຄົນໜຶ່ງ ແລະຊາວອັງກິດຄົນໜຶ່ງ ສ່ວນຈຸບິນ ແມ່ນປະກອບດ້ວຍ ຊາວອິນໂດເນເຊຍ 6 ຄົນ ແລະຄູ່ນັກບິນເເມ່ນຊາງວຝຣັ່ງ ເຈົ້າໜ້າທີ່ ອິນໂດເນເຊຍກ່າວວ່າການປະຕິບັດງານຊອກຫາແລະກູ້ໄພ ກຳລັງດຳເນີນໄປ ຢູ່ໃນເຂດ ທະເລຈາວາ ທ່ານ Ignasius Jonan ລັດຖະມົນຂົນສົ່ງອິນໂດເນເຊຍ ກ່າວວ່າ ເຮືອບິນລຳນີ້ ແມ່ນດຳເນີນການໂດຍສາຍການບິນ AirAsia ປະຈຳ Indonesia ຊຶ່ງ ເປັນສາຂານຶ່ງຂອງສາຍການບິນ AirAsia ທີ່ມີສຳນັກງານໃຫຍ່ ຕັ້ງຢູ່ໃນມາເລເຊຍ